Microsoft afliver Xbox One X og Kinect

Microsoft er ved at rydde op på hylderne inden Xbox Series X-konsollen lanceres engang i efteråret. Firmaet har bekræftet, at de stopper produktionen af to eksisterende Xbox One-konsoller, nemlig Xbox One X fra 2017 og den kun et år gamle Xbox One S digital edition. Det skriver nyhedstjenesten Ars Technica, der har fået bekræftet rygterne fra Microsoft.

Til gengæld vil Microsoft fortsætte med at producere og sælge den endnu ældre Xbox One S fra 2016; en model med optisk drev indbygget.

Det giver ekstra næring rygterne om, at Microsoft indenfor overskuelig fremtid vil præsentere en ny, mindre kraftfuld og billigere udgave af Xbox Series X-konsollen. Den går angiveligt under navnet ”Lockhart”. I modsætning til den potente Series X, der kan afvikle spil i 8K, vil Lockhart ”bare” kunne afvikle spil i 1080p eller 1440p.

Rygterne hævder, at Lockhart ville få navnet Xbox Series S – og i så fald vil der være tre Xbox-modeller, når året rinder ud: Flagskibet Xbox Series X, budgetudgaven Series S og den helt billige One S. Men det er naturligvis spekulationer.

Farvel til Kinect

Microsoft har samtidig bekræftet, at topmodellen Xbox Series X ikke vil understøtte Kinect; hverken hardware eller spiltitler. Det ligner det endelige [og store] søm i ligkisten. De første skridt blev taget med netop One S (2016) og One X (2017) der krævede ekstraudstyr i form af en adapter for at få Kinect til at fungere.

Microsoft introducerede sin Kinect-teknologi og -hardware helt tilbage i 2010 som et modsvar til Nintendo Wii, der havde stor succes på grund af sin trådløse controller. Med Kinect kunne man – i hvert fald teoretisk – fuldstændigt eliminere behovet for en controller og betjene konsollen med kropsbevægelser i stedet.

På den positive side bekræfter Microsoft, at specielle Xbox One-controllere, såsom Xbox Elite Controller og Xbox Adaptive Controller fortsat vil fungere sammen med den nye Series X.

Microsoft afliver Xbox One X og Kinect